
ΕΙΔΗΣΕΙΣ
Ξένες εταιρίες στην πΓΔΜ– επενδύσεις  - εξαγορές
Καθυστερεί η εξαγγελθείσα επένδυση της κορεατικής Triview
Η κορεατική εταιρεία «Triview» εξακολουθεί να καθυστερεί ως προς την έναρξη κατασκευής του εργοστασίου της στη βιομηχανική ζώνη Bunardzik. Οι Κορεάτες επενδυτές υποστηρίζουν ότι αιτία της καθυστέρησης αποτελεί η οικονομική κρίση.
Οικονομικές σχέσεις της πΓΔΜ με άλλες χώρες
Συμφωνία με Μαυροβούνιο για τις διεθνείς μεταφορές

Οι Υπουργοί Μεταφορών του Μαυροβουνίου και της πΓΔΜ Andrej Lompar και Mile Janakieski αντιστοίχως, υπέγραψαν προσφάτως συμφωνία για τις διεθνείς μεταφορές προσώπων και αγαθών. Εξ άλλου, οι δύο χώρες είχαν ήδη υπογράψει συμφωνία συνεργασίας στον τομέα της αεροπορικής βιομηχανίας, καθώς και για τη δημιουργία αεροπορικής σύνδεσης μεταξύ Ποντγκόριτσας και Σκοπίων. Κατά την ανωτέρω συνάντηση των δύο υπουργών επίσης, ανακοινώθηκε ότι το Μαυροβούνιο εξετάζει το ενδεχόμενο να μειώσει ή και να ακυρώσει εντελώς τους οικολογικούς δασμούς για τους μεταφορείς από την πΓΔΜ, οι οποίοι ανέρχονται έως και στα 150 ευρώ ανάλογα με το φορτίο.
ΟΙΚΟΝΟΜΙΚΟ ΠΕΡΙΒΑΛΛΟΝ

Εξωτερικό Εμπόριο

Μείωση του εμπορικού ελλείμματος

Σύμφωνα με τη Στατιστική Υπηρεσία της πΓΔΜ, κατά τη διάρκεια του πρώτου διμήνου τρέχοντος έτους το εμπορικό έλλειμμα της χώρας ανήλθε στα $280 εκατομμύρια, μειωμένο κατά $134 εκατομμύρια σε σύγκριση με την αντίστοιχη περίοδο του 2009, όταν ανερχόταν στα $414 εκατομμύρια. Σύμφωνα με την ίδια πηγή, την περίοδο για την οποία γίνεται λόγος και σε σύγκριση με την αντίστοιχη περίοδο του 2009, οι εξαγωγές της πΓΔΜ αυξήθηκαν κατά 23% και οι εισαγωγές μειώθηκαν κατά 7,7% ενώ ο όγκος συναλλαγών εξωτερικού εμπορίου σημείωσε αύξηση κατά 1,8%.
Οικονομική κατάσταση στην  πΓΔΜ

Ενέργεια

Κατασκευή του δικτύου φυσικού αερίου Σκοπίων από την GAMΑ εντός του έτους

Η τουρκική εταιρεία GAMA ανακοίνωσε ότι κατά τη διάρκεια του τρέχοντος έτους πρόκειται να κατασκευάσει το δίκτυο αγωγών φυσικού αερίου στα Σκόπια, μήκους 7 χιλιομέτρων.
Μεταφορές

Οι επενδυτές δεν δείχνουν ενδιαφέρον για τις συμβάσεις εκχωρήσεων αυτοκινητοδρόμων

Το Υπουργείο Μεταφορών και Επικοινωνιών της πΓΔΜ έχει παρατείνει για τρίτη φορά την προθεσμία υποβολής προσφορών για τις  συμβάσεις εκχωρήσεων αυτοκινητοδρόμων στη χώρα. Εμπειρογνώμονες προειδοποιούν ότι ο λόγος για το μειωμένο ενδιαφέρον των επενδυτών είναι το μέγεθος του έργου, το οποίο, ωστόσο, δεν είναι ιδιαιτέρως κερδοφόρο. Με την παράταση της προθεσμίας έως τις 4 Μαΐου, το υπουργείο ελπίζει ότι οι ενδιαφερόμενες εταιρείες θα έχουν αρκετό χρόνο να προετοιμαστούν. Σημειώνεται ότι με δημόσια προκήρυξη που ανακοινώθηκε τον περασμένο  Νοέμβριο, προσφέρθηκε η εκχώρηση διαχείρισης αυτοκινητοδρόμων κατά μήκος του Διαδρόμου 8. Η εταιρεία στην οποία θα εκχωρηθεί η εν λόγω διαχείριση, θα είναι υπεύθυνη για την κατασκευή αυτοκινητοδρόμου εντός οκτώ ετών, καθώς και για τη συντήρηση  του βασικού οδικού  δικτύου με παράλληλη εκχώρηση του δικαιώματος για την επιβολή διοδίων. Ο υπουργός Μεταφορών Mile Janakieski δήλωσε ότι πρόκειται για μία τεράστια επένδυση, ύψους ενός δις ευρώ, και ως εκ τούτου οι εταιρείες θα πρέπει να προβούν σε εμπεριστατωμένες μελέτες προτού υποβάλουν τις προσφορές τους. Όπως δήλωσε ο πρώην υπουργός Μεταφορών, Xhemali Mehazi,  η ολοκλήρωση των Διαδρόμων 8 και 10 είναι πολύ σημαντική για την ανάπτυξη της χώρας ενώ κάθε μέρα καθυστέρησης συνιστά απώλεια για την πΓΔΜ. Συνεπώς, κατά τον ίδιο, οι εν λόγω αυτοκινητόδρομοι θα πρέπει να ολοκληρωθούν το συντομότερο δυνατόν ώστε να εξασφαλισθεί για τη χώρα βελτίωση των οδικών συνδέσεων και πρόσβαση στη θάλασσα. 
Εγχώριοι επιχειρηματίες ενδιαφέρονται για ίδρυση εθνικού αερομεταφορέα – καθυστερούν τα έργα της TAV 

Σύμφωνα με τοπικά δημοσιεύματα, η τουρκική TAV δεν είναι η μόνη εταιρεία που προσπαθεί να επηρεάσει την Υπηρεσία Πολιτικής Αεροπορίας της πΔΓΜ ως προς την ίδρυση εθνικού αερομεταφορέα, καθώς σχετικό ενδιαφέρον φημολογείται ότι εκδηλώνουν και εγχώριοι επιχειρηματίες. Σύμφωνα με ανεπιβεβαίωτες πληροφορίες, ένας από τους επιχειρηματίες αυτούς, ιδιοκτήτης τηλεοπτικού καναλιού και εγχώριας αεροπορικής εταιρείας, προτίθεται  να ιδρύσει, σε συνεργασία με αλλοδαπό εταίρο, νέα αεροπορική εταιρεία της οποίας τα αεροσκάφη θα πετούν υπό τη σημαία της χώρας.  
Επίσης όσον αφορά στο χώρο των αερομεταφορών, η  εταιρεία TAV δήλωσε ότι η έναρξη των κύριων κατασκευαστικών εργασιών της στο αεροδρόμιο των Σκοπίων θα πρέπει να αναβληθεί για ενάμιση μήνα. Δημοσιεύματα αναφέρουν ότι η εταιρεία δεν έχει εξασφαλίσει ακόμη τα απαιτούμενα χρήματα για την επένδυσή της στην πΓΔΜ, εκτιμώμενου συνολικού κόστους περίπου 200 εκατομμυρίων ευρώ, ενώ φέρεται να έχει ζητήσει σχετικές πιστώσεις από ευρωπαϊκές τράπεζες.

Οικονομική κατάσταση – Άλλο

Άνοιγμα των ξένων χρηματαγορών στους επενδυτές από την πΓΔΜ 

Σύμφωνα με τοπικά δημοσιεύματα, μόλις η πΓΔΜ εισέλθει επισήμως στο δεύτερο στάδιο της Συμφωνίας Σταθεροποίησης και Σύνδεσης με την ΕΕ, θα αρθούν οι περιοριστικές διατάξεις του νόμου που απαγορεύει στα φυσικά πρόσωπα της χώρας την εμπορία μετοχών στις ξένες χρηματιστηριακές αγορές. Βάσει της ίδιας πηγής, η εν λόγω απόφαση αναμένεται να ληφθεί ανά πάσα στιγμή από το Συμβούλιο της ΕΕ και να υποβληθεί γραπτώς στην κυβέρνηση της χώρας. Εν τω μεταξύ, ενώ αναμένουν το άνοιγμα των ξένων αγορών, οι εγχώριοι επενδυτές διερευνούν τις μετοχές εταιρειών από την περιοχή αλλά και διεθνών.  
Οικονομική πολιτική στην πΓΔΜ
Γενικά
Νέα πώληση κρατικών ομολόγων

Στις 7 τρέχοντος μηνός, η κυβέρνηση της πΓΔΜ προέβη σε νέα πώληση κρατικών ομολόγων, ύψους 44 εκατ. ευρώ. Η προθεσμία για την αποπληρωμή του ποσού αυτού είναι έξι μήνες, το δε επιτόκιο είναι 4,99%. Ωστόσο, τα χρήματα που συγκεντρώθηκαν δεν πρόκειται να παραμείνουν στο Κρατικό Προϋπολογισμό, διότι η κυβέρνηση οφείλει να επιστρέψει 40 εκατ. ευρώ σε τράπεζες και εταιρείες για κρατικά ομόλογα που εκδόθηκαν πριν από αρκετούς μήνες. Εξ άλλου, οι επόμενοι δύο μήνες προβλέπονται κρίσιμοι, καθώς έως τον Ιούνιο καθίστανται απαιτητοί για πληρωμή τόκοι-ρεκόρ για προηγούμενους τίτλους του Δημοσίου. Συγκεκριμένα, έως τον μήνα αυτόν, η κυβέρνηση θα πρέπει να επιστρέψει ποσό ύψους 86.8 εκατ. ευρώ από προηγούμενους δανεισμούς.

Μείωση κατά περίπου 50% για 6.000 κυρώσεις εταιρειών 

Κατά την τελευταία σύνοδό της, η κυβέρνηση της πΓΔΜ εξέδωσε απόφαση για αλλαγές, έως τον Ιούνιο τρέχοντος έτους, σε περίπου 166 νόμους και 6.000 κυρώσεις για εταιρείες που οι τελευταίοι προβλέπουν. Σύμφωνα με τον αντιπρόεδρο της κυβέρνησης κ. Pesevski, η πλειοψηφία αυτών των κυρώσεων θα μειωθεί κατά περίπου 50%. Ωστόσο, αύξηση των ποινών προβλέπεται για πράξεις που σχετίζονται με την παραοικονομία,  δηλαδή την εκτέλεση μη δηλωθεισών δραστηριοτήτων.
Τραπεζικά – Νομισματικά

Μείωση των τραπεζικών επιτοκίων

Αμέσως μετά τις διακοπές του Πάσχα, οι τράπεζες στην πΓΔΜ ανακοίνωσαν μείωση των επιτοκίων, η οποία ακολούθησε τη μείωση των επιτοκίων των εντόκων γραμματίων του δημοσίου από την Κεντρική Τράπεζα της χώρας.
Αυξημένα τα κέρδη για τις τράπεζες

Παρά την οικονομική κρίση του 2009, οι τράπεζες της πΔΓΜ κατάφεραν να συλλέξουν 313 εκατ. ευρώ μόνον από τόκους, ποσό αυξημένο κατά 40 εκατ. ευρώ σε σύγκριση με το προηγούμενο έτος.
ΔΙΑΓΩΝΙΣΜΟΙ – ΠΡΟΜΗΘΕΙΕΣ

Γενική ενημέρωση για διαγωνισμούς

Πώληση οικοδομήσιμης γης στον δήμο Aerodrom των Σκοπίων από το Υπουργείο Μεταφορών και Επικοινωνιών της πΓΔΜ 

Το Υπουργείο Μεταφορών και Επικοινωνιών θα προσπαθήσει για δεύτερη φορά να βρει επενδυτή για την κατασκευή τριών ουρανοξυστών, 124 ορόφων, στο δήμο Aerodrom των Σκοπίων. Προς το σκοπό αυτό, διαθέτει προς πώληση έκταση 21.150 τετραγωνικών μέτρων. Στην εν λόγω έκταση επίσης θα δημιουργηθούν 7000 στάθμευσης, 3.200 εκ των οποίων θα προορίζονται για τις ανάγκες των ουρανοξυστών. Το Υπουργείο Μεταφορών ενημέρωσε ότι οι όροι πώλησης παραμένουν σχεδόν οι ίδιοι όπως και στην προηγούμενη πρόσκληση υποβολής προσφορών, κατά την οποία ωστόσο δεν εκδηλώθηκε ενδιαφέρον από επενδυτές. Αλλάζει μόνον η αρχική τιμή, η οποία αυτή τη φορά έχει ορισθεί στα 4.600 δηνάρια (περίπου 75 ευρώ) ανά τετραγωνικό μέτρο. Επίσης, από το ίδιο Υπουργείο διατίθεται προς πώληση οικόπεδο δίπλα στον ποταμό Αξιό (Vardar), στον ίδιο δήμο, προκειμένου να κατασκευασθούν δύο 5όροφα ξενοδοχεία πολυτελείας με διάφορες αθλητικές εγκαταστάσεις, όπως υδάτινο πάρκο, γήπεδα τένις, κ.λπ. Η τιμή εκκίνησης στην περίπτωση αυτή ανέρχεται στα 6.000 δηνάρια (περίπου 98 ευρώ) ανά τετραγωνικό μέτρο. Τέλος, το Υπουργείο Μεταφορών πρόκειται να προσφέρει προς πώληση οικόπεδο 2.300 τετραγωνικών μέτρων για την κατασκευή συγκροτημάτων γραφείων.

